Universis, Itherus, miles de Villanova, salutem in Domino. - Noverint universi quod ego, compos mentis mee, ecclesie Beate Marie de Moris, legavi quinque sextaria avene, ad mensuram Barri super Sequanam, quam volo ut fratres dicte ecclesie, post obitum meum, singulis annis in crastino festivitatis Omnium Sanctorum, percipiant, apud Villam super Arciam, in costumis meis quas ibidem habeo. Statuo itaque ut heredes mei de dictis costumis amodo nihil accipiant, donec dicte ecclesie fratres de costumis ipsis integre perceperint annis singulis hoc legatum. Actum anno Domini MºCCºXLºVIº, mense maii.